《食新稻》
宋代·罗公升

野人何所赠，金粟眩双目。
吾庐幸徒壁，恐受贾祸速。
熟视心始平，中有稻一斛。
开囊带风露，入釜间黄绿。
云碓明珠跳，甆椀幽兰馥。
已分先农余，不假惠伯卜。
侑以手种松，领此一岁熟。
大笑老杜陵，橡栗款空腹。
天不怜万民，何以生百谷。
所惧风雨疾，翻使风雨覆。
倘无飘泊忧，田舍有余福。

作者简介：罗公升，字时翁，一字沧洲，永丰（今属江西）人。宋末以军功授本县尉。大父开礼从文天祥勤王，兵败被执，不食死。宋亡，倾资北游燕、赵，与宋宗室赵孟荣等图恢复，不果。回乡隐居以终。有《无名集》、《还山稿》、《抗尘集》、《痴业集》、《北行卷》等，后人合为《沧洲集》五卷。事见本集附录刘辰翁《宋贞士罗沧洲先生诗叙》，清同治《永丰县志》卷二四有传。　罗公升诗，以清金氏文瑞楼钞《宋人小集六十八种·宋贞士罗沧洲先生集》为底本，校以影印文渊阁《四库全书·宋百家诗存·沧洲集》（简称四库本）。